CELEX: 32009D0365
Language: lv
Date: 2009-04-28 00:00:00
Title: 2009/365/EK: Komisijas Lēmums ( 2009. gada 28. aprīlis ), ar ko atbilstīgi Eiropas Parlamenta un Padomes Regulai (EK) Nr. 258/97 kā jaunu pārtikas produktu sastāvdaļu atļauj laist tirgū no Blakeslea trispora iegūtu likopēnu (izziņots ar dokumenta numuru C(2009) 3039)

5.5.2009   
            
            
               LV
            
            
               Eiropas Savienības Oficiālais Vēstnesis
            
            
               L 111/31
            
         
      KOMISIJAS LĒMUMS
   
   (2009. gada 28. aprīlis),
   ar ko atbilstīgi Eiropas Parlamenta un Padomes Regulai (EK) Nr. 258/97 kā jaunu pārtikas produktu sastāvdaļu atļauj laist tirgū no Blakeslea trispora iegūtu likopēnu
   (izziņots ar dokumenta numuru C(2009) 3039)
   (Autentisks ir tikai teksts spāņu valodā)
   (2009/365/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Eiropas Parlamenta un Padomes 1997. gada 27. janvāra Regulu (EK) Nr. 258/97, kas attiecas uz jauniem pārtikas produktiem un jaunām pārtikas produktu sastāvdaļām (1), un jo īpaši tās 7. pantu,
   tā kā:
   
               (1)
            
            
               Uzņēmums Vitatene2007. gada 30. augustā pieprasīja Apvienotās Karalistes kompetentajām iestādēm atļauju laist tirgū no Blakeslea trispora iegūtu likopēnu kā jaunu pārtikas produktu sastāvdaļu; Apvienotās Karalistes kompetentā pārtikas produktu novērtējuma iestāde 2007. gada 17. oktobrī izsniedza sākotnējo novērtējuma ziņojumu. Ņemot vērā citus neizskatītus pieteikumus attiecībā uz likopēnu, minētajā ziņojumā tā secināja, ka ir vajadzīgs papildu novērtējums, lai nodrošinātu, ka atļaujas piešķiršana nolūkā izmantot dažādos likopēnus kā jaunas pārtikas produktu sastāvdaļas notiktu, ievērojot vienādus nosacījumus.
            
         
               (2)
            
            
               Komisija 2008. gada 11. februārī nosūtīja sākotnējo novērtējuma ziņojumu visām dalībvalstīm.
            
         
               (3)
            
            
               Apspriešanās ar Eiropas Pārtikas nekaitīguma iestādi notika 2008. gadā, un tā sniedza atzinumu 2008. gada 4. decembrī.
            
         
               (4)
            
            
               Atzinumā EPNI secināja, ka likopēns jāsagatavo kā suspensijas pārtikas eļļās, tieši saberžamu vai ūdenī disperģējamu pulveru veidā, jo tas var oksidēties. Jānodrošina pietiekama aizsardzība pret oksidēšanos.
            
         
               (5)
            
            
               Turklāt EPNI secināja, ka likopēna vidējais lietotājs patērēs likopēnu mazākā daudzumā par pieļaujamo dienas devu (PDD), bet daži likopēna lietotāji var pārsniegt PDD. Tāpēc šķiet lietderīgi arī vairākus gadus pēc atļaujas piešķiršanas ievākt datus par patēriņu, lai, ņemot vērā jebkuru turpmāku informāciju par likopēnu un tā patēriņa nekaitīgumu, pārskatītu atļauju. Tomēr šo prasību atbilstoši šim lēmumam piemēro likopēna kā jaunas pārtikas produktu sastāvdaļas izmantošanai, nevis likopēna kā tādas pārtikas krāsvielas izmantošanai, uz kuru attiecas Padomes 1988. gada 21. decembra Direktīva 89/107/EEK par dalībvalstu tiesību aktu tuvināšanu attiecībā uz pārtikas piedevām, ko atļauts izmantot cilvēku uzturā (2).
            
         
               (6)
            
            
               Pamatojoties uz zinātnisko novērtējumu, konstatēts, ka no Blakeslea trispora iegūts likopēns atbilst Regulas (EK) Nr. 258/97 3. panta 1. punktā noteiktajiem kritērijiem.
            
         
               (7)
            
            
               Uzņēmums Vitatene piekrita Komisijas Lēmuma 2006/721/EK (3) atcelšanai.
            
         
               (8)
            
            
               Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
            
         IR PIEŅĒMUSI ŠO LĒMUMU.
   1. pants
   No Blakeslea trispora iegūtu likopēnu, turpmāk “produkts”, kas aprakstīts I pielikumā, var laist Kopienas tirgū kā jaunu pārtikas produktu sastāvdaļu, kas izmantojama II pielikumā norādītajos pārtikas produktos.
   2. pants
   Ar šo lēmumu atļautās jaunās pārtikas produktu sastāvdaļas nosaukums uz to saturoša pārtikas produkta etiķetes ir “likopēns”.
   3. pants
   Uzņēmums Vitatene izveido uzraudzības programmu, ko īsteno, laižot produktu tirgū. Šajā programmā iekļauj informāciju par likopēna izmantošanas daudzumu pārtikas produktos, kā norādīts III pielikumā.
   Ievāktos datus dara pieejamus Komisijai un dalībvalstīm. Ņemot vērā jauno informāciju un EPNI ziņojumu, vēlākais 2014. gadā pārskata likopēna kā pārtikas produktu sastāvdaļas izmantošanu.
   4. pants
   Ar šo atceļ Lēmumu 2006/721/EK.
   5. pants
   Šis lēmums ir adresēts uzņēmumam Vitatene S.A.U., Avda. Antibióticos 59-61, 24009 León, Spain.
   
      Briselē, 2009. gada 28. aprīlī
      
         
            Komisijas vārdā —
         
            Komisijas locekle
         
         Androulla VASSILIOU
         
      
   
   
      (1)  OV L 43, 14.2.1997., 1. lpp.
   
      (2)  OV L 40, 11.2.1989., 27. lpp.
   
      (3)  OV L 296, 26.10.2006., 13. lpp.
   
      I PIELIKUMS
      
         No Blakeslea trispora iegūta likopēna specifikācijas
      
      APRAKSTS
      Attīrīts, no Blakeslea trispora iegūts likopēns sastāv no ≥ 95 % likopēna un ≤ 5 % citu karotinoīdu. Tas ir pieejams kā pulveris piemērotā matricā vai kā suspensija eļļā. Tā krāsa ir tumši sarkana vai sarkanīgi violeta. Jānodrošina aizsardzība pret oksidēšanos.
      SPECIFIKĀCIJA
      
                  Ķīmiskais nosaukums
               
               
                  :
               
               
                  likopēns
               
            
                  
                     CAS numurs
               
               
                  :
               
               
                  502-65-8 (visi trans-likopēni)
               
            
                  Ķīmiskā formula
               
               
                  :
               
               
                  C40H56
                  
               
            
                  Struktūrformula
               
               
                  :
               
               
                  
                     
               
            
                  Formulas svars
               
               
                  :
               
               
                  536,85
               
            
   
      II PIELIKUMS
      
         To pārtikas produktu saraksts, kuriem var pievienot no Blakeslea trispora iegūtu likopēnu
      
      
                  Pārtikas kategorija
               
               
                  Maksimāli pieļaujamais likopēna daudzums
               
            
                  Augļu/dārzeņu sulas dzērieni (ieskaitot koncentrātus)
               
               
                  2,5 mg/100 g
               
            
                  Dzērieni, kas paredzēti intensīvas muskuļu piepūles gadījumos, īpaši sportistiem
               
               
                  2,5 mg/100 g
               
            
                  Pārtikas produkti ar ierobežotu enerģētisko vērtību svara samazināšanas diētām
               
               
                  8 mg/ēdienreizes aizvietotājā
               
            
                  Sausās brokastis
               
               
                  5 mg/100 g
               
            
                  Tauki un mērces
               
               
                  10 mg/100 g
               
            
                  Zupas, izņemot tomātu zupu
               
               
                  1 mg/100 g
               
            
                  Maize (ieskaitot sausmaizītes)
               
               
                  3 mg/100 g
               
            
                  Īpaša medicīniska nolūka diētiski pārtikas produkti
               
               
                  Atbilstoši konkrētajām uztura prasībām
               
            
                  Uztura bagātinātāji
               
               
                  15 mg/dienas deva pēc ražotāja ieteikuma
               
            
   
      III PIELIKUMS
      
         No Blakeslea trispora iegūta likopēna uzraudzība pēc laišanas tirgū
      
      VĀCAMĀ INFORMĀCIJA
      No Blakeslea trispora iegūta likopēna daudzums, ko uzņēmums Vitatene piegādā klientiem, lai tie ražotu gala pārtikas produktus, kurus paredzēts laist tirgū Eiropas Savienībā.
      Rezultāti, kas iegūti, meklējot datubāzēs informāciju par likopēnu, kas iegūts no Blakeslea trispora, saturošu pārtikas produktu laišanu tirgū, tostarp piedevas daudzums un porcijas lielums katram tirgū laistam pārtikas produktam dalījumā pa dalībvalstīm.
      INFORMĀCIJAS SNIEGŠANA
      Iepriekš minēto informāciju sniedz Eiropas Komisijai ik gadu par 2009. līdz 2012. gadu. Pirmo reizi informāciju sniedz 2010. gada 31. oktobrī par informācijas sniegšanas periodu no 2009. gada 1. jūlija līdz 2010. gada 30. jūnijam; pēc tam par tādu pašu gada informācijas sniegšanas periodu turpmākajiem diviem gadiem.
      PAPILDU INFORMĀCIJA
      Vajadzības gadījumā un ja uzņēmumam Vitatene tā pieejama, jāsniedz tāda pati informācija par likopēna devām, ko izmanto kā pārtikas krāsvielu.
      
         Vitatene sniedz jaunu zinātnisku informāciju (ja pieejama) attiecībā uz likopēna maksimāli pieļaujamās nekaitīgās devas līmeņa pārskatīšanu.
      LIKOPĒNA DEVAS LĪMEŅA NOVĒRTĒJUMS
      Pamatojoties uz iepriekš minēto savākto un sniegto informāciju, Vitatene veic atkārtotu devas novērtējumu.
      PĀRSKATĪŠANA
      Komisija 2013. gadā apspriežas ar EPNI, lai pārskatītu nozares sniegto informāciju.